《送神童胡元弼元英从其父胡庭俊归秋浦》
宋代·王之道

西湖清丽春雨馀，子今欲去其焉如。九华插天远在望，三月不见愁容舒。

二儿奔逸汗血驹，辈视长离与鹓雏。去年冒雪来其俱，一鸣上国惊群儒。

书不负人人负书，公卿岂应终犁锄。惠然过我骑甚都，萧萧晚吹飘襟裾。

借问能留旬月无，吾亦理棹其归夫。为言与君不同涂，蔼峰松竹鸣笙竽。

奇童小友良不诬，异哉老蚌生双珠。君之是行亦荣欤，三胡盛事喧州闾。

作者简介：公元一〇九三年至一一六九年字彦猷，庐州濡须人。生于宋哲宗元祐八年，卒于孝宗乾道五年，年七十七岁。善文，明白晓畅，诗亦真朴有致。为人慷慨有气节。宣和六年，（公元一一二四年）与兄之义弟之深同登进士第。对策极言燕云用兵之非，以切直抑制下列。调历阳丞。绍兴和议初成，之道方通判滁州，力陈辱国非便。大忤秦桧意，谪监南雄盐税。坐是沦废者二十年。后累官湖南转运判官，以朝奉大夫致仕。之道著有相山集三十卷，《四库总目》相山词一卷，《文献通考》传于世。